Izvor: N1

Potez rukometaša Vojvodine, koji su sprečili incident na jučerašnjem letu "Lufthanze" iz Frankfurta za Beograd, izazvao je nepodeljenu pažnju i divljenje javnosti.

Međutim, sami rukometaši, kojima nije bilo nimalo svejedno, od momenta sletanja, neuspešno pokušavaju da demantuju medije koji preuveličavaju incident i ovoj priči dodaju senzacionalne elemente koji se jednostavno, nisu desili.

Halu u kojoj treniraju rukometni prvaci države od jutros opsedaju mediji, a glavna zvezda je Milan Mirković. Ovaj pomoćni trener juče je zajedno sa jednim igračem, na molbu osoblja obuzdao jednog putnika na letu iz Nemačke, koji se čudno ponašao, i nepovezano govorio kako će da izađe iz aviona.

"Nas dvojica smo bili stalno pored njega u slučaju da nešto pokuša. Smestili smo ga do prozora, jedno mesto smo ostavili prazno, i stjuard mi je rekao da on ne sme da napusti to sediše, bilo kako, i silom. Jedna neprijatna situacija, ali nije bilo nikakvog fizičkog nasilja. On nije pokušao da uđe u pilotsku kabinu – nije ni mogao od mene i Alekseja, i da je krenuo, ne bismo mu dali", priča pomoćni trener RK Vojvodina Milan Mirković.

Izvor: N1 Milan Đukić

Današnji mediji, čini se, bolje znaju šta se desilo na letu od samih svedoka. Naslovnice tabloida govore o džihadisti, koji je uz povike koji se povezuju sa teroristima pokušao da sruši avion, jer je to obećao Alahu. Predsednik kluba, koji je svojim očima posmatrao celu situaciju, u novinama je video sopstvene reči, koje nikad nije izgovorio.

"Sve je relativizovano i sve je dovedeno na nivo reality showa. Jedna takva situacija, koja je prilično ozbiljna – nama danas deluje kao nešto sa čime se malo šalimo svi, ali to je ozbiljna situacija, nekome služi da počne da prodaje novine. Tri sata nakon toga su se na portalima pojavile vesti da je čovek pokušao da otme avion. Situacija u avionu i to su dve potpuno različite stvari", kaže predsednik RK Vojvodina Milan Đukić.

Medijski stručnjaci kažu – tabloidi koji bezobzirno izvrću istinu ne krše samo profesionalne standarde, već često i podstiču ksenofobiju.

"Često se vidi da kada mediji izveštavaju o nekim senzacijama koje tretiraju osetljiva društvena ili politička pitanja, ili neki događaj koji ima reference na svetske događaje, kroz taj proces isplivavaju brojne predrasude i stereotipi koje veoma često govore o samom društvu u kom živimo", smatra Nedim Sejdinović, NDNV.

Prema nezvaničnim informacijama, američki državljanin koji je izazvao incident je psihički labilna ličnost i u Srbiju je putovao kako bi ga porodica odvela na lečenje. Njemu je određen pritvor i u utorak će biti izveden na saslušanje.